戴錫章

戴錫章（1868年—1933年），字海珊，四川開縣人，開縣縣學廩生，年二十八歲中式光緒二十年甲午科四川鄉試舉人。光緒二十九年，新海防例掣籤分發主事。官法部主事。著名史家，撰有《西夏紀》。民國時曾入史館參與協修《清史稿》。回鄉后領銜修《開縣志》，未成而卒，享年六十五歲。 「戴府君墓志銘（甲子）：余始識戴海珊主政於膠州柯先生許，時海珊方纂《西夏記》，柯先生為言蜀士之在都以史學稱者，莫海珊若也。後同廁清史館，朝夕見海珊，屬銘其先府君墓，誼不得辭。府君諱啟榮，字堃山，湖北麻城人也。七世祖承龍，官四川知縣，其後嗣隱不仕。君祖若父皆業農，家窶困，于是君痛親養之不贍，以行賈致高貲，徙開縣，遂占籍焉。初，君之少，從外祖鄒翁學賈，晝居肆，夜習書算不輟。已而自營販，屢折閱，思賈遠方，未及發而母卒，困益甚，乃之沙市，依于鄒。鄒故僑沙，巨商也，不幸翁前卒，不得留，轉徙至荊州，大水，刈草自給。嘗負薪道上，父執羅君見而嘆曰：道旁野卉，猶及時而榮，吾與若豈竟無時乎？君聞言，益自振厲。居久之，弟啟貴來相助，乃得遂遠賈之志。上下巴、渝、江、漢間，利輒倍蓰。有馮甲者，傾貲附之舟，俄而火，所失以巨萬計。馮大戚君壹以自詭，不二年，竟償其值。又嘗泛舟三峽，中夜，盜推篷，人出不意，揮盜退丈餘，墮水死。人跡君行事類長者，敦樸退讓諄諄，及遇盜，又頗怪其勇也。性慷慨，好施與，自遷開縣，未嘗忘麻城。越歲逾時，必歸省先墓，攜兩從子辟賊開縣，而築舍置田麻城，奉宗祀，又修建祠堂及齊安館，皆有力焉。時鄒氏中落矣，佽以千金，君始好音樂，翁止之，終不復顧曲，曰：吾不敢忘外祖之教也。貧交假貸無倦色，義聲大著。凡所行，夫人鄒氏實助之。季弟婦思析產，不時詬誶，夫人懼傷君意，默不校。以故終君之世，兄弟無異居。晚歲卜宅南山，蒔花竹，治塋塚其旁。以光緒二十三年卒，年八十二。後六年，鄒夫人卒，啟其藏祔焉。子錫章，即海珊也，光緒甲午舉人，法部主事。支潤，早卒。支灝、龍章，增廣生。孫三人。女適鄢開藩。銘曰：鬱嵂兮佳城，翳唯君所自營，以植以榮。傍蘧廬兮幽清，德流子孫，永保兮令名。」，馬其昶，《抱潤軒集外文稿》 「予友龔仁舫比部將梓其先德叔雨先生詩文集，屬予校字並督序，予不敢辭。予維先生承太翁文恭公明德之後，敭歷中外，爲時名臣，事業具國史，學行詳所箸述，名在天壤，予何敢贅一詞。維念先生生長世家，能卓然自振拔，不階門而自致靑雲，則非有大過人者，能如是乎？夫科名者，暗中摸索之物，國家懸以取士而不能必得者也。而龑氏自祖若父以來，乃屢得之，若操左券，至文恭公而盆大，至先生而科名乃盆昌。觀先生所編龔氏科名錄，載人國朝登賢書者十四人，捷禮部試者八人，列廖庠登副榜拔貢者數十人，科名之盛，海內幾無與匹。浙人每與錢唐許氏並稱，在世俗觀之，鮮不自矜詡，而先生抑然自下，超然於富貴科名之外，若無與焉。少從武進李申耆先生遊，則治樸學；長與養和先生同舉進士，則互相砥礪，與爲師友。及官中外，致高位，瑟掌文衡，出領藩條，人佐司空，學問事功，在在皆有以自見，而匪僅以科名顯，而科名要自此增重矣。先生詩古文集，久爲海內所宗仰，遲未付梓。今仁舫編先生《年譜》竟，亟謀印行，此仁人孝子之用心，而非可求之近今者。予既樂觀厥成，因推其科名之所由盛，而歎其喬木世家之非倖致也。是爲序。開縣後學戴錫章」 ，龔自閎，《盟鷗舫文存》 《光緒二十年甲午科十八省鄉試同年錄》 「新海防例掣籤分發。郎中：董如鵬，順天；董爾謨，順天。花翎：寧奎章，直隸。主事：趙杏林，順天；徐翔翰，江蘇；沈嘉焜，浙江；徐驤，浙江；戴錫章，四川」，《申報》第10941號 「祖跡圖題跋：數典忠祖，平流之所不爲；述德表賢，仁者之所有事。願或青甯赤馬，妄侈錫類之蕃；爽鳩御龍，莫究得姓之始。又或因緣滿奮，攀附汾陽，甚且鑿堌生杜氏之嬚，爭塚速熊光之訟，沈彈不顧，閔胄妄希，抑又戾焉。若吾友同年王君季薌，河汾衍緖，淮水興宗，久馳鳳閣之聲，不墜龍門之舉，固已子安作序，克紹宗風，子陽明經，能傳奕禩者矣。乃者出其新舊所題祖跡圖詠屬題，竊見所詠先世遺事，言皆摭實，語不涉誣。其述一世東安及四世戸長君也，則言籃縷初啟，嘉懿弗傳，遺所居以令名，不荒莊莊於官業，如是而已，無溢美也。其述十世伯祖鄉賢君也，則稱以進士起家，有惠民善政，徭征之豁，端謹之稱，望重儒林，祀罄嚳序，如是而已，亦無過頌也。至其述述十四世伯祖尙書君之起義蘄黃也，則以吠昧尊堯，哀同望帝，沈家湛族，矢九死以不移；覆卵破巢，併册砦以同命。鳥中五百，豈從隆準之招；江東八千，盡殉憤王之烈。忠魂毅魄，義士頑民，幾蒙垢於一時，卒大白於千載，言之鑿鑿，無欺飾也。若夫述一筐之績，繪三槐之圖，上溯五雲競爽之賢，下及宿松守城之烈，塔山文化，精舍猶存，蘄水武功，血褌斯在。迄今過烏衣之巷，尋馬革之踪，猶見江左流澤之長，太原貽謀之遠焉。余先世麻城與君鄰境，顧以不文，未能述德，讀君題詠，彌用慚恧，不自知其言之蔓也。清史舘繤修前法部主事四川開縣海珊戴錫章謹跋」，王葆心，《湖北羅田東安王氏庚申宗譜》卷二之一 「具呈四川京官翰林院編修賀維翰、施愚，裁缺內閣中書李昌宣，民政部主事王荃善、孫世彥、胡琳章，度支部主事廖廉能、孫爾康、張啟愚、劉毓槃，七品小京官劉明昭，裁缺吏部主事徐冕、徐際恆、張名振，陸軍部主事廖學潮、劉懋勛，法部員外郎王樞，主事傅驥、熊煜、戴錫章，禮部主事紀大經、盧文鉅，外務部七品小京官柯鴻烈，民政部行走湖北試用道李新展，學部主事吳思訓，大理院推事王德鵾、胡庸章，禮部司務李堯勛，七品警官羅兆鳳等，為竊名朦稟據情聲雪事。竊自四月十一日奉上諭，天下幹路悉歸國有，定為政策。四川川漢鐵路亦屬收回國有之一。職等以事關全省權利存廢，京官無法定議決之職權，況股分公司凡屬公司財產之移轉變更，應以多數股分之股東意思為準。故京中值年每接川電，開會集議，職等咸以茲事重大，應由川中股東取決為詞，殊裁缺內閣侍讀學士甘大璋以四十六人公呈，請將川路公司收支虧存各款一律劃歸國家路款，朦稟大部，私竊職等銜名，羅列其中。職等伏思川路股本為四川千萬股東之財產，附股不附股，非他人可妄為處分，苟無正式委任，而遽越俎代庖，眾怨所歸，即眾矢所集，先人廬墓所在，至為寒心。為此據情協稟，取消職等銜名，以弭後患。伏乞鈞部鑒核施行」，〈賀維翰等呈郵傳部文〉宣統三年五月 「送戴海珊歸里序：人之相與，有不期然而然者，群集曹接，意思了不相屬，獨有神合者焉。初相視若素識，漸乃引而益親。問何以然，誠不知甘所以然，則予於開縣戴君海珊有然者也。予之遇君，自戊辰冬在舊京城東書局，至今三載有餘，歡好無間。君光緒甲午舉人，援例為法部主事，在清史館任編纂且十年，著有《西夏史》二十八卷，已刊行。又有《西夏叢記》二十八卷、《邦交志》十餘卷，予皆得而觀之，淵博翔實，積數十年心力以成之，非苟作也。君性清簡，無他嗜，惟嗜古書，所聚已數萬卷。仍以暇時過各書肆，得未見本，則大喜，即重價必購取之。予數向君借書，君又數以佳本見貽。與君談，明實篤摯，無偏倚之見、隱匿之詞，蓋古績學之士，不圖於令得見之也。今年春，君受鄉人聘，將歸修邑志，瀕行，索予贈言。予學不逮君，奚有於言？然前此鄉居，亦嘗分篡省志，凡歷七年，糜費歲月，究於人己無益。君擅史學，固不以著述為勞，第君之年亦稍老矣。昔者戴氏東原、陸氏耳山、段氏懋堂，俱博學善著書，及其晚年，則皆息心於寂靜之鄉，自謂平生記誦，杳若雲霧，而於養氣繕性之功，若有所見而恨遲焉。大抵天地之道，其見於有形者，莫非粗跡，故書籍可傳者，亦跡而已。至其中有甚精者，非息吾心不足以探之。予聞蜀中多佳山水，盛山之勝，又在君戶庭間。君歸，丹鉛餘暇，乘高覽眺，保養天倪，以視孜孜仰屋，徒嗜古人糟粕，所得必更多，是區區之心所願於君者也。夫不期其然而然，即道之所在，業與君相契之深，由是共勉焉，又君之所以默勖於予者也，皆相與之真也。於是敘而書之，以贈君行」，何振岱，《我春室文集》 《清史稿·清史館職名》